《晓霁》
宋代·喻良能

夜来细雨暗冥冥，晓起秋容入画屏。
水色净涵天影碧，林梢微露远峰青。
嫩黄稼卧衡从亩，老翠柳拖长短亭。
一晌西风醒睡眼，端如痛饮读骚经。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。